《和左司元郎中秋居十首》
唐代·张籍

选得闲坊住，秋来草树肥。风前卷筒簟，雨里脱荷衣。

野客留方卷，山童取药归。非因入朝省，过此出门稀。

有地唯栽竹，无池亦养鹅。学书求墨迹，酿酒爱朝和。

古镜铭文浅，神方谜语多。居贫闲自乐，豪客莫相过。

闲来松菊地，未省有埃尘。直卷多将药，朝回不访人。

见僧收酒器，迎客换纱巾。更恐登清要，难成自在身。

自知清静好，不要问时豪。就石安琴枕，穿松压酒槽。

山晴因月甚，诗语入秋高。身外无馀事，唯应笔砚劳。

闲堂新扫洒，称是早秋天。书客多呈帖，琴僧与合弦。

莎台乘晚上，竹院就凉眠。终日无忙事，还应似得仙。

醉倚斑藤杖，闲眠瘿木床。案头行气诀，炉里降真香。

尚俭经营少，居闲意思长。秋茶莫夜饮，新自作松浆。

每忆旧山居，新教上墨图。晚花回地种，好酒问人沽。

夜后开朝簿，申前发省符。为郎凡几岁，已见白髭须。

菊地才通履，茶房不垒阶。凭医看蜀药，寄信觅吴鞋。

尽得仙家法，多随道客斋。本无荣辱意，不是学安排。

林下无拘束，闲行放性灵。好时开药灶，高处置琴亭。

更撰居山记，唯寻相鹤经。初当授衣假，无吏挽门铃。

客散高斋晚，东园景象偏。晴明犹有蝶，凉冷渐无蝉。

藤折霜来子，蜗行雨后涎。新诗才上卷，已得满城传。

作者简介：张籍（约767～约830），唐代诗人。字文昌，汉族，和州乌江（今安徽和县）人，郡望苏州吴（今江苏苏州）。先世移居和州，遂为和州乌江（今安徽和县乌江镇）人。世称“张水部”、“张司业”。张籍的乐府诗与王建齐名，并称“张王乐府”。著名诗篇有《塞下曲》《征妇怨》《采莲曲》《江南曲》。《张籍籍贯考辨》认为，韩愈所说的“吴郡张籍”乃谓其郡望，并引《新唐书·张籍传》、《唐诗纪事》、《舆地纪胜》等史传材料，驳苏州之说而定张籍为乌江人。